Okresná prokuratúra Čadca 
Slovenských dobrovoľníkov 2749/12 A, 022 74 Čadca 4

Sp. zn. : Pv 62/14/5502	Čadca, 14.2.2014
EEČ : 2-37-34-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Čadca
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
ako otec dcéry XXXXX, nar. XXXXX, trvale bytom XXXXX 69, okres Čadca, študentky Ekonomickej univerzity v Bratislave, úmyselne riadne na túto dcéru neplatil výživné v dobe od 07.06.2013 do 14.02.2014. K vyživovacej povinnosti bol aj zaviazaný rozsudkom XXXXX pod sp. zn. XXXXX zo dňa XXXXX, ktorý nadobudol právoplatnosť dňa 12.12.2012, a to prispievať mesačne 200,- €, a to vždy do 20. dňa v mesiaci vopred k rukám XXXXX. Obvinený za uvedené obdobie mal na výživnom zaplatiť 1.600,- €, zaplatil 1.600,- €, a teda za uvedené obdobie na výživnom nedlhuje k rukám XXXXX žiadne peniaze.

Právna veta:
lebo zanikla trestnosť činu.

Odôvodnenie:
Uznesením povereného príslušníka Obvodného oddelenia Policajného zboru XXXXX pod sp. zn. XXXXX zo dňa 13.01.2014 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX, nar. XXXXX v Turzovke, bytom XXXXX, XXXXX, okres Čadca, pre prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je uvedené v predmetom uznesení.

Dňa 12.02.2014 poverený policajt Obvodného oddelenia Policajného zboru XXXXX predložil tunajšej prokuratúre spisový materiál pod sp. zn. XXXXX s návrhom na zastavenie trestného stíhania podľa § 215 odsek 1 písm. h) Trestného poriadku. 

Preskúmaním uvedeného spisového materiálu bolo zistené, že uvedený návrh je dôvodný. 

Dňa XXXXX na Obvodnom oddelení PZ XXXXX podala trestné oznámenie XXXXX, nar. XXXXX, trvale bytom XXXXX 69, okres XXXXX na svojho otca XXXXX, nar. XXXXX, bytom XXXXX, XXXXX, okres Čadca, ktorý je zaviazaný platiť na ňu výživné, ale túto svoju povinnosť si neplní. Naposledy bolo výživné na ňu určené právoplatným rozsudkom Okresného súdu XXXXX pod sp. zn. XXXXX dňa XXXXX a to platiť 200,- € mesačne, a to vždy do 20. dňa toho - ktorého mesiaca vopred na jej účet. Túto svoju povinnosť si otec na ňu neplní a dlhuje jej výživné od mesiaca jún 2013, pričom tento dlh ku dňu podania trestného oznámenia predstavoval sumu 1.200,- €. Oznamovateľka ďalej uviedla, že je študentkou vysokej školy a peniaze od otca jej chýbajú, nakoľko je možné, že bez uvedených peňazí bude musieť prerušiť štúdium, ktoré jej doposiaľ spolufinancuje matka. S otcom sa nestretáva, nekomunikujú spolu. Tiež jej nič nekupuje. Dokáže si však zabezpečiť základné potreby pre život a teda núdzou netrpí, hoci jej peniaze jej veľmi chýbajú.

XXXXX dňa 08.01.2014 doplnila trestné oznámenie v tom smere, že dlh sa zvýšil  za mesiac september na sumu 1.400,- €.

Obvinený XXXXX pri výsluchu dňa 04.02.2014 na polícií uviedol, že je pravdou, že výživné na dcéru neplatil, čo však bolo spôsobené jeho chorobou a bol práceneschopný. Dlžné výživné však uhradil dňa 04.02.2014 vo výške 1.600,- €. Ďalej k veci odmietol vypovedať.

Svedkyňa - poškodená XXXXX pri výsluchu dňa 06.02.2014 vypovedala, že sa dostavila na políciu z toho dôvodu, nakoľko jej otec XXXXX jej doplatil celú sumu dlžného výživného, ktorú jej dlhoval od mesiaca jún 2013 v sume 1.600,- €, čo poslal poštovou poukážkou naraz. Tak že ku dňu 06.02,.2014 jej otec už žiadne výživné nedlhuje. Zároveň v zápisnici predložila aj fotokópiu šeku o zaplatení celej dlžnej sumy. 

Do spisového materiálu bol zabezpečený rozsudok Okresného súdu XXXXX pod sp. zn. XXXXX zo dňa XXXXX, ktorý nadobudol právoplatnosť dňa XXXXX, ktorým bol XXXXX zaviazaný platiť dospelej dcére XXXXX, nar. XXXXX, bytom XXXXX 69, zvýšené výživné vo výške 200,- € mesačne a to vždy do 20. dňa toho - ktorého mesiaca vopred na účet navrhovateľky.  

V spise sa nachádza fotokópia dokladu o úhrade výživného.

Obvinený teda za obdobie, ktoré bolo predmetom stíhania, výživné v plnej výške uhradil, čím využil ustanovenie § 86 odsek 1 písm. a) Trestného zákona o účinnej ľútosti.

Podľa ustanovenia § 215 odsek 1 písm. h) Trestného poriadku prokurátor zastaví trestné stíhanie ak zanikla trestnosť činu.        

Podľa ustanovenia § 86  odsek 1 písm. a) Trestného zákona trestnosť trestného činu zaniká aj vtedy ak ide o trestný čin zanedbania povinnej výživy podľa  § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr než sa súd odobral na záverečnú poradu.

Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov úmyselne neplnil zákonnú povinnosť vyživovať iného. 

Vzhľadom k tomu, že obvinený XXXXX výživné, ktoré bolo predmetom stíhania v plnej výške uhradil, rozhodla som preto tak, ako je vo výroku tohto uznesenia uvedené a v zmysle § 215 odsek 1 písm. h) Trestného poriadku zastavila som trestné stíhanie proti obvinenému XXXXX pre prečin zanedbania povinnej výživy podľa § 207 odsek 1 Trestného zákona. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Trestného poriadku).

JUDr. Katarína Kasajová
prokurátorka